
Til Matteo


Forord

Da jeg satt nedstengt i Roma under pandemien, prøvde jeg å notere det jeg opplevde og det jeg savnet, mens verden sto stille. Jeg skrev litt i Morgenbladet og jobbet litt for TV 2, slik jeg hadde gjort i mange år, men det var vanskelig å tenke, det var vanskelig å sove, og det var vanskelig å puste. Det hender fortsatt at jeg våkner brått midt på natten etter merkelige drømmer om de månedene.

En dag ble koronamonotonien avbrutt av at jeg fikk jobb som korrespondent for NRK. Jeg flyttet til Brussel og tilbrakte de neste årene på reiser rundt i et kriserammet Europa. Etter nesten fem år fortsatte jeg å dekke europeiske dilemmaer som utenrikskommentator i Dagens Næringsliv.

Denne boken bygger på hva jeg har sett, opplevd og skrevet i denne perioden. I en viss forstand kan den leses som en frittstående oppfølger til Europeere (2015) og Folket, det er meg (2017). Begge handler, på forskjellig vis, om politiske konsekvenser av finanskrisen og flyktningkrisen – og om hva det vil si å være europeer i dag. Det spørsmålet ble enda viktigere i årene som fulgte.

Et nytt Europa handler om de dramatiske begivenhetene som har hjemsøkt Europa i årene 2020–2026. Hver av bokens deler har en krise som gjennomgangstema: Pandemien. Klimakrisen. Krigen i Ukraina. Trumps trusler.

Ingenting av dette er avsluttede kapitler, selv om mine kapitler er ferdige. Utfordringen ved å skrive om noe som fortsatt pågår, er åpenbar. I en avis kan man følge opp dagen etter. En direktesending på TV følges opp med en ny. I denne boken settes punktum, mens den kaotiske verdenssituasjonen ruller videre. Når dagens dramatiske hendelser og utspill stadig overskygger gårsdagens dramatiske hendelser og utspill, er det lett å bli nummen. En mulig utvei er å stanse opp for å se nærmere på hva det er som egentlig har skjedd, trekke noen linjer bakover i tid, og se etter mulige paralleller og konsekvenser. Om ikke annet, så for å få igjen pusten.

Den britiske historikeren og journalisten Timothy Garton Ash snakker om sitt virke som history of the present, «nåtidshistorie». [1] Slik han ser det, dreier det seg om tekster som befinner seg i grenselandet mellom historie, journalistikk og litteratur, der skribentens tilstedeværelse blir særlig vektlagt. Det er en sjanger med mange fallgruver. Kan man skrive historie når den ikke er avsluttet? Bør ikke en historiker vente til det er mulig å få mer oversikt? Er det ikke rett og slett journalistikk man driver med, hvis man skriver mens hendelsene finner sted, og er til stede når det skjer? Innvendingene kan ha mye for seg, men jeg har uansett likt begrepet «nåtidshistorie» helt siden jeg først kom over det for mange år siden fordi det åpner for å hente inspirasjon fra mange hold. Jeg endte opp i journalistikken etter å ha vært helt sikker på at framtiden min var å bli idéhistoriker, og finne en jobb ved et universitet. Da jeg studerte, holdt jeg i mange år på med en oppgave om tidsskrifter fra 1920-tallet. Det mest gripende ved å lese historie på den måten, var at tekstene var skrevet mens de dramatiske begivenhetene fant sted. Artiklene kunne være grundigere og mer oversiktlige enn daglige nyhetsoppdateringer, samtidig som de var mer umiddelbare enn historie skrevet i ettertid. Mange år senere visste jeg mer enn skribentene om hvordan det hele endte, men det er de som var der da det skjedde. Det er, tror jeg, også den leseopplevelsen som gjør at jeg har tenkt at det har noe for seg å skrive denne boken.

Dette er en bok som først og fremst handler om Europa, og om verden slik den ser ut sett fra Europa. En eurosentrisk bok, vil man kunne hevde. Krisene jeg beskriver, i alle fall noen av dem, vil se annerledes ut fra andre steder i verden. Mens det er bekymringsfullt for mange europeere at Europa står i fare for å miste innflytelse og definisjonsmakt, kan det ligge muligheter her for andre.

Slik jeg ser det, er Europas viktigste utfordring nå å bevare og styrke et liberalt demokrati, i motsetning til ulike varianter av autokratisk styre. Uten å gå inn i diskusjonen om hvorvidt dette handler om spesifikt europeiske idealer, nøyer jeg meg med å hevde at det vil være bedre, også sett fra andre verdensdeler, om denne delen av den europeiske politiske arven overlever i Europa.


Noter


  [1]

  Se for eksempel Garton Ash, Timothy: History of the Present. Essays, Sketches and Dispatches from Europe in the 1990s, Penguin Books 2000 (1999)




Prolog: Dødsangst

Lysene ble dempet. I salen stilnet stemmene, som foran en etterlengtet premiere. En enorm storskjerm dekket store deler av veggen bak scenen. Bakgrunnen var blå, med gule stjerner. «Tale om Europa», sto det med store bokstaver. Det var en morgen i april 2024, og jeg hadde funnet veien til Sorbonne-universitetet i den franske hovedstaden. Fra pressetribunens bakerste rad hadde jeg fin utsikt til en stor statue av filosofen René Descartes, som døde i 1650. På motsatt side satt en marmorversjon av tenkeren Blaise Pascal, som døde i 1662. Og i midten: Emmanuel Macron, i levende live. Den franske presidenten hadde tatt plass på talerstolen.

Macron har aldri vært redd for seremonielle overdrivelser. Han liker storslagne omgivelser, og han liker (her gjetter jeg, men jeg tror det må være slik) å la folk stå i timevis i kø for å lytte til ham, slik noen hundre gjester og journalister hadde gjort denne morgenen. Han liker åpenbart også å plassere seg selv blant de store mennene i fransk historie. Det så ut som han koste seg her, mellom Pascal og Descartes. Macron taler, derfor er han.

Man kan gjøre narr av pompøsiteten og selvsikkerheten som ofte preger den franske presidenten. Det er det mange som gjør. Men skal man først holde en tale der man advarer om at noe umistelig kan gå tapt, er det hensiktsmessig å se etter lokaler med historisk sus. Og skal man varsle et helt kontinents mulige død, slik Macron hadde satt seg fore denne formiddagen, er det vanskelig å tenke seg noe mer egnet enn Sorbonne-universitetets store amfiteater.

Etter universitetsreformer og -effektiviseringer klinger kanskje ikke «Sorbonne» som før. Det er så mange Sorbonner rundt om i Paris, og så mange konkurrerende eliteinstitusjoner i verden. Her inne var førsteinntrykket denne morgenen likevel at det franske universitetets storhet er uutfordret og at Frankrike fortsatt er det soleklare midtpunktet både i Europa og i verden. Samtidig visste alle i salen at ingenting lenger er som det en gang var.

Emmanuel Macrons første tale om Europa her i salen, holdt han rett etter sin første valgseier i 2017. Det var en ganske ung og veldig optimistisk president som talte den gangen. Europa hadde kommet noenlunde helskinnet gjennom finanskrisen. Det var på tide å ta grep og forme kontinentets framtid, mente Macron. Ikke bare som reaksjon på kriser: Ambisjonene måtte være større enn som så, og det krevde mot og utholdenhet. Europa måtte bli mer selvstendig og mer uavhengig i møte med nye utfordringer, sa han den gangen.

Det er ingenting å si på utfordringene Europa har forholdt seg til i årene som fulgte. Brexit. Pandemien. Tilløp til klimakollaps. Krigen i Ukraina. Da han var tilbake på Sorbonne denne morgenen i 2024, begynte Macron med å si han mener Europa har svart godt på disse utfordringene. Samhold og nytenkning har reddet dagen så langt. Likevel var hovedbudskapet dystert: Etter første verdenskrig ble europeere minnet om at alle sivilisasjoner kan bryte sammen. Det er dette vi må huske også i dag. «Vårt Europa er dødelig. Det kan dø», sa den franske presidenten. Ved siden av meg var det som de franske kollegene mine doblet notatskrivings-hastigheten. Det var en heftig advarsel, og alle skjønte hva overskriftene kom til å bli. Macron visste det nok selv også, så han gjentok det: «Europa kan dø, og alt kommer an på våre valg. Disse valgene må tas nå.»

Emmanuel Macron var ikke den eneste som kom med dystre advarsler på denne tiden. I en ny geopolitisk virkelighet definert av russisk aggresjon, et mektigere og mer selvhevdende Kina og et stadig mer uforutsigbart USA, var det flere enn Macron som mente at Europa må stå mer på egne ben for å overleve. Det virket likevel som om flertallet av de andre europeiske topp-politikerne var motvillige til å skrive uforbeholdent under på Macrons diagnose. Den franske presidenten hadde irritert mange med sine analyser av det han kalte «strategisk autonomi» for Europa i flere år. Helt siden han proklamerte at Nato er en «hjernedød organisasjon» i et intervju med ukemagasinet Economist i 2019, var det en utbredt oppfatning at Macron gikk for langt i å ville skille europeiske interesser fra amerikanske, for eksempel.

Mens mange kunne se behovet for at europeiske land tok sin egen sikkerhet mer på alvor, vakte tankene om å lage alternativer til det transatlantiske samarbeidet i Nato bekymring. Ikke bare var slike ideer urealistiske, de var rent ut farlige, som den daværende generalsekretæren i Nato, Jens Stoltenberg, forferdet fortalte meg uken etter Macrons intervju.

Faren lå i at slike uttalelser kunne virke mot sin hensikt, ved å bidra til at USA trakk seg vekk fra Europa og fjernet seg fra sikkerhetsforpliktelsene som hadde definert etterkrigstiden. Selv om Donald Trump hadde truet med å trekke USA ut av Nato i sin første presidentperiode, så det ut til at man (deriblant Jens Stoltenberg selv) hadde lyktes med å overbevise ham om at det var bedre å bli værende. Så lenge europeiske land økte sine egne forsvarsutgifter, ville selv Trump, med sin iver etter å gjøre en god deal, si seg fornøyd.

Dessuten var det vel noe overdrevet teoretisk og veldig fransk over denne tanken om å skulle klare seg helt selv? Var det ikke bare et fånyttes forsøk på å gi Frankrike en mer sentral rolle i Europa og i verden igjen?

Fra pressetribunen den aprilmorgenen i 2024 hørte jeg klart og tydelig at Emmanuel Macron ikke hadde gitt opp forsøket på å overbevise sine landsmenn og sine europeiske samarbeidspartnere. Han gjentok faren for å bli sett som en vasall for USA, en underlegen hjelper som er fullstendig prisgitt sin herre.

«Europa må vite hvordan vi kan forsvare det vi holder så kjært. Sammen med sine allierte, de gangene de er villige til å gjøre det sammen med oss. Og alene, om nødvendig», sa Macron.

Hva er det som er så viktig å forsvare, om nødvendig helt på egen hånd? Hva betyr det å være europeisk, for Macron? «Det betyr å si at vi, fra Paris til Warszawa, fra Lisboa til Odessa, har et unikt forhold til frihet og rettferdighet», sa presidenten. Det er dette han ser som det sentrale i en europeisk humanisme som står i en særstilling: Frihet og rettferdighet, som sikres av et uavhengig rettsvesen. Rettigheter for opposisjonen og minoriteter. Pressefrihet. Akademisk frihet. «Og jeg står her for å si at det er dette som står på spill nå. Vi må forsvare det, for som jeg sa, kan vi ikke ta det liberale demokratiet for gitt», fortsatte han.

Å forsvare Europa handler også om å kjempe mot feilinformasjon. Konspirasjonsteorier og mistro til vitenskap blir bevisst brukt for å fremme en annen samfunnsmodell enn vår, mener Macron. Det demokratiske ordskiftet manipuleres av autoritære krefter. Svaret på desinformasjonskampanjer på nett må være hardt: «Vi må slåss mot dem, forlange full åpenhet, og framfor alt, forby dette innholdet når det destabiliserer valg.»

I Sorbonnes store auditorium hadde Emmanuel Macron lansert sine vyer om hvordan Europa må stå samlet i møte med trusler utenfra. Nå var tiden inne for å hamle opp med de indre truslene. Det var en vrien balansegang for ham. For mens talen og symbolene rundt var ment å underbygge bildet av en president som tenker overordnet, kontinentalt, ja, globalt, var denne aprilformiddagen i 2024 også en formiddag midt i en fransk valgkamp. Det vil si, det skulle være valg til EU-parlamentet, men valget ble sett på som en avgjørende test for den franske presidenten, etter måneder med protester og demonstrasjoner i hjemlandet. Derfor handlet talen også om fransk innenrikspolitikk.

Han begynte med en antydning om hva som skjer når autoritære samfunnsformer plutselig fortoner seg som mer attraktive. Vårt liberale demokrati blir i stadig større grad kritisert, med falske argumenter, sa Macron. Det truer våre verdier og vår kultur. Inspirasjonen kommer ofte utenfra. Men de som vil bygge ned det europeiske samarbeidet, finnes også på innsiden.

Den franske presidenten snakket til sin største politiske utfordrer i Frankrike gjennom mange år nå, uten å nevne hennes navn. Marine Le Pen har i flere år vært den franske hovedrepresentanten for en nasjonalistisk strømning som med ujevne mellomrom har truet med å endevende etablerte sannheter i europeisk politikk. For Macron er det en seier at hun og hennes meningsfeller «ikke lenger tør å snakke om å melde Frankrike ut av eurosamarbeidet eller av EU», sa han. «De foreslår ikke lenger å forlate bygningen eller rive den; de foreslår bare at man ikke skal ha borettslagsregler lenger, at man ikke skal investere i bygningen, at man ikke lenger skal betale leien», sa Macron. Faren er tydelig, mente han: Nasjonalistene er på frammarsj mange steder. Det må ikke føre til handlingslammelse. «Svaret kan ikke ligge i konstateringen av at ‘de er i ferd med å vokse overalt’, men i å si ‘vi har et valg’», sier Macron. Den franske presidenten avsluttet med å se fram mot noen av valgene som skulle finne sted i månedene etter. «I år skal britene velge sin framtid, amerikanerne skal velge sin framtid, og 9. juni skal europeerne det samme.»

Alle valgene i 2024 ble viktige, men det var lyden av det amerikanske valgresultatet som kom til å ringe høyest i ørene.

*

Da Donald Trump vant valget for andre gang høsten 2024, vokste bekymringene for at Europa skulle bli overlatt til seg selv. Under valgkampen hadde Trump igjen varslet et dramatisk linjeskifte. Slik han så det, kunne Vladimir Putins Russland gjøre «hva faen de ville» med europeiske land som ikke levde opp til kravene om økte investeringer i eget forsvar. For mange hvilte håpet stadig vekk på analysen av Trump som en president som var ensidig opptatt av transaksjoner. Om det ikke lenger var mulig å appellere til et ideal om samarbeid over Atlanteren, ville det være mulig å forhandle fram et samarbeid likevel. Kanskje ved å kjøpe litt mer amerikansk flytende gass. Eller kjøpe litt flere amerikanske jagerfly.

Etter innsettelsen raknet troen på samarbeid raskere enn noen hadde sett for seg. Var det i begynnelsen av februar det virkelig skjedde, da Donald Trump kunngjorde at han ville gå i gang med fredssamtaler med Vladimir Putin, uten at verken Ukraina eller USAs europeiske allierte skulle være til stede? Var det da Trumps nye forsvarsminister Pete Hegseth forklarte sine europeiske Nato-kolleger i Brussel at ukrainsk Nato-medlemskap var utelukket, allerede før fredsforhandlingene hadde startet? Eller at ukrainernes håp om å få tilbake landområder de har mistet under krigen, var noe de bare kunne glemme?

Kanskje var det først under sikkerhetskonferansen i München i februar 2025 at alvoret i situasjonen ble tydelig. Visepresident JD Vances tale ble beskrevet som et historisk vendepunkt allerede før han var ferdig med å snakke. Sjokket over måten en amerikansk topp-politiker beskrev sine europeiske samarbeidspartnere på, var enormt. For selv om mye av innholdet og mange av synspunktene var fremmet før, både av europeiske «patrioter» og av Donald Trump selv, var det en særegen opplevelse å høre JD Vances syntese av hva Europa er og kan være.

På noen punkter var den amerikanske visepresidentens tale som en omvendt versjon av den jeg hadde hørt Macron holde noen måneder tidligere. Et fotografisk negativ, der det mørke var lyst, og det lyse ble mørkt.

I Vances utlegning finnes ikke cyberangrep og koordinert valgpåvirkning i Europa. Det finnes ikke hatefulle ytringer et samfunn bør ha mulighet til å moderere. Det finnes bare elitistisk sensur. Der Macron hadde snakket om at demokratiet står på spill hvis ordskiftet overlates til falsk informasjonsspredning, sammenliknet Vance slike tanker med praksisen i østblokklandene under den kalde krigen.

Macron hadde antydet hvilke indre motstandere av Europa som utgjør den største trusselen. De som jobber for å bygge ned det europeiske samarbeidet, hjulpet av aktører i andre land. Da Vance brukte uttrykket «indre fiender» var det i stedet for å beskrive den franske presidenten og hans allierte. Kontinentets håp var patriotene, ytre høyre-partiene Vance mener blir ekskludert fra det europeiske politiske livet på udemokratisk vis. Der Macron så hatefulle ytringer på nett som farlige talehandlinger beregnet på å undergrave demokratiet, kalte Vance dem «hatefulle ytringer» i anførselstegn. For, som han sa, det var «en ny sheriff i byen» nå. «Og under Donald Trumps lederskap kan det hende vi er uenige i dine synspunkter, men vi vil slåss for å forsvare din rett til å fremme dem i det offentlige ordskiftet», sa JD Vance.

På dette tidspunktet hadde Trump-administrasjonen allerede iverksatt et dramatisk anti-woke-korstog mot amerikanske universiteter og varslet søksmål mot pressen, så Vances hykleri i ytringsfrihetsspørsmålet var skrikende for mange europeiske observatører. Truslene var like fullt effektive. For det Vance sa, minnet om en kulturkrigs-erklæring. Det var som en slags utpressing fra Vance, et krav om å forlate den ideen om Europa som Macron hadde lagt fram på Sorbonne.

Enten blir dere som MAGA-Amerika, eller så er det ingenting vi kan gjøre for dere eller hjelpe dere med, syntes Vance å si.

Argumentene om «sensur» og «woke» ble nå knyttet direkte til sikkerhetspolitikken. Håpet om at Donald Trump var en kjøpslåingspresident, som kunne lokkes til å bli værende i alliansen med Europa så lenge europeerne betalte litt mer for sitt eget forsvar, ble nærmest latterliggjort av Vance.

«Nå er jo dette en sikkerhetskonferanse, og jeg er sikker på at dere alle kom hit forberedt på å snakke om nøyaktig hvordan dere har tenkt å øke forsvarsutgiftene de neste årene i henhold til et eller annet nytt mål», sa visepresidenten, halvt smilende.

«Men la meg også spørre dere, hvordan skal dere i det hele tatt begynne å tenke gjennom slike budsjettspørsmål hvis vi ikke vet hva det er vi egentlig forsvarer?»

Talen synliggjorde en ny og skremmende geopolitisk virkelighet. Den amerikanske visepresidenten angrep den ideen om Europa mange europeere ville forsvare. Hva slags samarbeid på tvers av Atlanterhavet var det mulig å se for seg nå? Med ett virket Emmanuel Macrons insistering på at Europa må «stå mer på egne ben», som en sannhet av eksistensiell betydning. Men spørsmålet er også hva slags Europa som skal stå på egne ben. Det skal denne boken handle om.

Utgangspunktet er noen av de fundamentale krisene som har rammet kontinentet i årene etter finanskrisen og flyktningkrisen. [2] For det er umulig å oppsummere hvordan det står til i Europa også de siste årene uten å bruke ordet krise: pandemi, krig, strømkrise, galopperende inflasjon, flom, tørke og storbrann. Det er så mye av det vonde at det snakkes om permakrise.

Ordet, en sammenstilling av «permanent» og «krise», ble kåret til «årets nyord» av den anerkjente britiske ordboken Collins i 2022. Definisjonen: «En forlenget periode av ustabilitet og usikkerhet, særlig som resultat av en rekke katastrofale hendelser.» Det svimlende mangfoldet av dramatiske utfordringer er nå altså å regne som noe nær en permanent del av tilværelsen.

Dødsfallene, frykten og nedstengningene under pandemien endret åpenbart hverdagen for svært mange mennesker. Politisk har det hatt uoversiktlige og motstridende virkninger. På den ene siden trigget det en slags nasjonalistisk refleks helt til å begynne med, da stengte grenser framsto som løsningen. Smitten kom fra utlandet. «Nasjonalstaten er tilbake», ble det hevdet. Samtidig ble det også en oppvåkning for overnasjonalt samarbeid. En tanke om at det ikke nytter å isolere seg. Løsningen måtte være å lage vaksiner, og ikke minst kjøpe dem, sammen.

For mange var vaksinen redningen, en etterlengtet måte å få livet tilbake på. For andre ble det i stedet starten på en følelse av skepsis, mistillit og en murrende mistanke om å bli lurt av beslutningstakere, folk med makt og penger. Uroen fortsatte å prege den politiske utviklingen i mange land lenge etter at munnbind var ryddet bort og koronapassene var gått ut på dato. Det handler om motstand mot nedstengning, skepsis til vitenskapen bak vaksinene, og et voldsomt sinne mot myndighetene som hadde grepet inn i folks liv og rokket ved folks frihet. Pandemien trigget en grunnleggende skepsis og et sinne som spredte seg like raskt som selve viruset. De politiske ettervirkningene er kaotiske og dramatiske.

Mens pandemien var et akutt sjokk, framstår klimakrisen mer som en varslet, framtidig katastrofe, selv om virkningene av temperaturendringene allerede er her. Det fantes et håp om at den fellesinnsatsen som var i gang i EU for å ta tak i klimautfordringene, ville få fornyet kraft i kjølvannet av pandemien. Ville ikke denne erfaringen bidra til et grønt skifte, nå når fellesskapet hadde vist at det var mulig å kjempe sammen mot virkelig dramatiske farer? Det framstår ikke åpenbart. Også klimasaken har fått en hovedrolle som symbolsak i en bred kulturkamp.

Høsten 2024 intervjuet jeg en parlamentariker fra det spanske ytre høyre-partiet Vox i Valencia. Tidligere den dagen hadde jeg stått til knærne i gjørme, dager etter den dødelige flommen som hadde rammet regionen. Men parlamentarikeren mente det var skammelig å bruke denne flommen til å snakke om klimaendringer. Han fokuserte i stedet på diker og dammer diktatoren Franco i sin tid bygget, som han mente venstresiden hadde fjernet av naturvernhensyn. Argumentet hans var at klimaendringer kanskje finnes, men de er langt mindre farlige enn det han kalte «klimareligionen». Sommeren 2026, da den verste skogbrannen i Spanias historie hadde ført til at mer enn hundre tusen mennesker i landet måtte evakueres, fant man liknende argumenter fremmet i den spanske offentligheten.

Disse analysene er ikke lenger nisjeprodukter. De tilbys av flere av de største partiene i EU i dag. Mot slutten av 2024 ble en ny lov mot avskoging utsatt i Europaparlamentet, takket være det nye utvidede samarbeidet mellom de etablerte konservative partiene og den nasjonalkonservative partigruppen Patriotene. Våren 2026 bidro dette politiske partnerskapet til at Europakommisjonen fremmet forslag om å fire på kravene til kutt i klimagassutslipp.

Det er liten tvil om at klimasaken har dype og uoversiktlige politiske konsekvenser i tillegg til de konkrete, fysiske effektene global oppvarming har.

Russlands fullskalainvasjon av Ukraina 24. februar i 2022 gjorde for alvor at permakrise virket som en presis diagnose. Senere det året sørget historikeren Adam Tooze for at polykrise ble en utbredt variant. Et problem blir en krise når den utfordrer vår evne til å håndtere det som skjer, forklarte Tooze. Sjokkene i en polykrise er uensartede, men de griper inn i hverandre slik at helheten blir enda mer overveldende enn summen av delene: «Til tider føler man at man mister grepet om virkeligheten», skrev historikeren. Det var det ikke så vanskelig å skrive under på.

Så hvordan ville Europa håndtere det som nå skjedde? Ville det være mulig å svare koordinert og overbevisende på angrepskrigen? Svaret var kanskje «ja» umiddelbart etterpå. Det var i alle fall budskapet på de første intense krisemøtene jeg var til stede på som korrespondent. De største sanksjonspakkene noensinne ble vedtatt. Fordømmelsen var sterk og samlet. Samtidig ble det etter hvert klart at støtten var for lite effektiv, det kom for få våpen til Ukraina, og de kom for sent.

Eventuelt var det altfor mye støtte, slik Ungarns daværende statsminister Viktor Orbán hele tiden hevdet. Også her har Europa vært splittet innad. Iblant med overraskende overlappinger som konsekvens i enkelte land, der både ytre høyre og ytre venstre har vært tilhengere av en «fred» som deres motstandere mener vil tilsvare okkupasjon og framtidig konflikt.

Ukraina-krigen preger åpenbart europeiske diskusjoner om sikkerhets- og utenrikspolitikk. Samtidig har krigen også formet debatten om tilstanden i de europeiske demokratiene, der den har utgjort et bakteppe for demonstrasjoner og misnøye.

Den fjerde krisen for Europa de siste årene har et velkjent navn: Han heter Donald Trump, og etter at han ble president for andre gang, handlet ikke lenger bekymringen i Europa bare om hvorvidt USA fortsatt ville være en alliert man kan stole på. Det ble nødvendig å vurdere om USA måtte sees på som en fiende. En som truet med økonomisk krigføring, men også med invasjon, som Grønland fikk merke. I Trumps nye verdensorden gjaldt ikke internasjonale regler og sedvaner lenger. Forholdet mellom Europa og USA syntes å være forandret for alltid.

Felles for krisene er de uoversiktlige og motstridende effektene de har hatt på den europeiske politiske utviklingen. Krisene har fungert som katalysatorer for dype politiske skifter i Europa. For å nøste opp i hvordan det har skjedd, og hva konsekvensene egentlig innebærer, må vi først tilbake til dagene da Europa stengte ned.

